Holbøl: Syd- og Sønderjyllands Politi var lørdag tilstede med en større styrke, da Devils Choice MC South Area, en støttegruppe til Hells Angels, holdt indvielse af deres nye klubhus ved Holbøl direkte ud til landevejen mellem Aabenraa og Kruså.

Skilte og bump sikrede, at alle bilister kom ned på 40 km/t foran Aabenraavej 38, men selv om blikkene var nysgerrige, var der ikke meget at se.

Hegnet rundt om det røde murstenshus var dækket af grønne presenninger, og et skilt på porten gjorde det klart, at det var privat grund, og at der kun var adgang for inviterede gæster.

Festen begyndte klokken 12, men allerede to timer tidligere havde indsatsleder Lars Christensen og et hold på mellem 20-30 betjente og beredskabsfolk indtaget deres positioner omkring adressen.